
	Обща бележка:
В оценката на въздействието е посочено, че проектът на Закон за изменение и допълнение на Кодекса на търговското корабоплаване е включен в Законодателната програма на Министерския съвет за периода юли - декември 2026 г. Препоръчваме в оценката на въздействието и в доклада на вносителя да бъде посочен и поредният номер на законопроекта в програмата.
Относно раздел 4 „Варианти на действие. Анализ на въздействията.“:
Препоръчваме да се прецизира представянето на информацията в раздели 1 и 4, като в раздел 1 се постави по-ясен акцент върху същността, причините и последиците от идентифицираните проблеми, а подробното описание на предлаганите нормативни промени се представи в раздел 4 при разглеждането на съответните варианти на действие.
При представянето на вариант „Без действие“ по всеки от идентифицираните проблеми следва да бъдат описани съществените характеристики на действащата нормативна уредба и съществуващото положение, а при представянето на Вариант 1 - конкретните предложения за изменение и допълнение на закона, чрез които се цели решаването на съответния проблем.
Анализът на въздействията следва да бъде задълбочен, като за всеки от вариантите се идентифицират и оценят очакваните положителни и отрицателни въздействия върху отделните групи заинтересовани страни. Оценката следва да бъде представена, доколкото е възможно, в количествено или парично изражение спрямо действащото положение, а когато това не е възможно – да се изложи съответната обосновка.
В тази връзка по Проблем 1 следва да се разгледат необходимите ресурси и административният капацитет за изпълнение на разширения обхват на разследванията на морски произшествия, а по Проблем 2 - възможните последици за корабопритежателите и администрацията от предоставянето на възможност измерването на речни кораби да се извършва и от признати организации.
По отношение на Проблем 3 препоръчваме да се разграничат въздействията от техническото превалутиране на паричните стойности в евро от тези, произтичащи от увеличаването на глобите и имуществените санкции, въвеждането на нови административни нарушения и новата принудителна административна мярка. Препоръчваме да се обосноват необходимостта и съразмерността на предлаганите мерки, включително чрез налични данни от контролната дейност.
Относно извършване на последваща оценка на въздействието:
За осигуряване на проверката на съотношението между формулираните цели и постигнатите резултати, е необходимо в заключителните разпоредби на законопроекта да бъде посочено в какъв срок ще бъде извършена последваща оценка на въздействието на закона и кой е компетентният орган, който ще организира нейното извършване.




	*   Съгласно чл. 17 от Наредбата за обхвата и методологията за извършване на оценка на въздействието, изводите и относимата информация от извършената частична предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация.

	**   При съгласуването по чл. 32 от Устройствения правилник на Министерския съвет и на неговата администрация кръгът от въпроси, проблеми и решения, разгледани в оценката на въздействието се съпоставя с кръга от въпроси, засегнати в проекта на нормативен акт.

	***   На основание чл. 30б, ал. 4 от Устройствения правилник на Министерския съвет и на неговата администрация е необходимо окончателната оценка на въздействието да бъде съобразена с препоръките от становището.
****   На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с преработената оценка на въздействието и проекта на акт при обществените консултации, провеждани в изпълнение на Закона за нормативните актове.

